অসময়ের দুর্যোগ। আর তাতেই মৃত্যু হলো রাজ্যের পাঁচ বাসিন্দার। তাঁদের মধ্যে চার জনেরই বাড়ি পশ্চিম মেদিনীপুরে। এক জন দক্ষিণ চব্বিশ পরগনার বারুইপুরের বাসিন্দা। 
রবিবার রাত থেকেই কলকাতা-সহ দক্ষিণবঙ্গের জেলাগুলিতে শুরু হয় বজ্রবিদ্যুৎ-সহ বৃষ্টিপাত। ভোরের দিকে আছড়ে পড়ে ঝড়। এই দুর্যোগের মধ্যে বজ্রপাতের জেরে এবং বিদ্যুৎস্পৃষ্ট হয়ে মৃত্যু হয়েছে পাঁচ জনের। 

এই বিষয়ে অন্যান্য খবর

ঝড়-বৃষ্টি চলবে রাজ্য জুড়ে, কতদিন ভোগান্তি জেনে নিন


এ দিন ভোররাতে দক্ষিণ চব্বিশ পরগনার ঝড়খালিতে দুর্যোগের মধ্যেই জলে ডুবে মৃত্যু হয় এক যুবকের। অভিষেক পণ্ডা নামে বছর কুড়ির ওই পর্যটক পশ্চিম মেদিনীপুরের বেলদা থেকে সাত সদস্যের একটি দলের সঙ্গে সুন্দরবনের ঝড়খালিতে বেড়াতে এসেছিলেন। রাতে লঞ্চের মধ্যেই ছিলেন তিনি। সেখান থেকে ভোররাতে ঝড়ের সময়ে লঞ্চ থেকে নামতে গিয়ে পা পিছলে নদীতে পড়ে গিয়ে মৃত্যু হয় অভিষেক পন্ডার। পুলিশ তাঁর মৃতদেহ উদ্ধার করে ময়নতদন্তের জন্য পাঠায়।
দক্ষিণ চব্বিশ পরগনার বারুইপুর থানার কুলারি গ্রামে ঝড়-বৃষ্টি হওয়ার সময়ে ভোরবেলায় উঠোনের ধান তুলতে গিয়ে বজ্রাঘাতে মৃত্যু হয় মল্লিকা নস্কর (১৬) নামে এক কিশোরীর। বারান্দায় দাঁড়িয়ে থাকার সময় বাজ পড়লে শরীরের প্রায় সমস্ত অংশ ঝলসে যায় মল্লিকার। তড়িঘড়ি তাকে উদ্ধার করে বারাইপুর মহকুমা হাসপাতালে নিয়ে গেলে চিকিৎসকরা মৃত বলে ঘোষণা করেন। সদ্য মাধ্যমিক পরীক্ষা দেওয়া কিশোরীর মৃত্যুতে এলাকায় শোকের ছায়া নেমে এসেছে।

ঝড়ে নষ্ট হয়েছে প্রচুর ফসলও। নিজস্ব চিত্র
দুর্যোগের জেরে পশ্চিম মেদিনীপুর জেলাতেই তিনটি মৃত্যুর ঘটনা ঘটে। প্রথম ঘটনাটি ঘটেছে পশ্চিম মেদিনীপুরের কেশপুর থানার অন্তর্গত চেঁচুরা গ্রামে। স্থানীয় বাসিন্দা হাবিবুর রহমান (৫৫) মাঠে কাজ করতে গিয়েছিলেন সকালে। বৃষ্টির মাঝে কাজ করার সময়ে বজ্রঘাতের জেরে ঘটনাস্থলেই মৃত্যু হয় তাঁর। অন্য দিকে, জেলার কেশিয়াড়ি থানার গগনেশ্বর গ্রামে একই ভাবে মাঠে কাজ করার সময় বজ্রপাতে মৃত্যু হয়েছে এক ব্যক্তির। মৃত ব্যক্তির নাম রাম মান্ডি (৫০)। পরিবারের লোকেরা অনেক পরে তাঁর দেহ উদ্ধার করে কেশিয়াড়ি হাসপাতালে নিয়ে গেলে চিকিৎসকরা মৃত বলে ঘোষণা করেন।  আবার মেদিনীপুর শহরের চিড়িমারসাই এলাকায় বাড়ির বিদ্যুতের তারে জল পড়ে বিদ্যুৎস্পৃষ্ট হয়ে মৃত্যু হয়েছে এক ব্যক্তির। মৃত ব্যক্তির নাম শেখ কালু (৫০)। 
এই তিনটি মৃত্যুর ঘটনা ছাড়াও জেলা জুড়ে রাস্তার উপরে বিভিন্ন জায়গায় গাছ পড়ে ও তোরণ ভেঙে পড়ে বিশৃঙ্খলার সৃষ্টি হয়েছে। মেদিনীপুর শহরের কলেজ মাঠে আয়োজিত হস্তশিল্প মেলা সোমবার ভোর রাত থেকে চলা দুর্যোগের জেরে তছনছ হয়ে গিয়েছে।